La situació econòmica derivada de la crisi sanitària de la COVID-19 deixa en una posició especialment vulnerable a les microempreses i a les persones treballadores autònomes, ja que, en molts casos, han vist reduït el seu volum de negoci i aquesta situació els pot avocar a acomiadaments no desitjats i a rescissions de contractes no previstes.
El Capítol IV del Decret llei 16/2020, de 5 de maig, de mesures urgents complementàries en matèria de transparència, ajuts de caràcter social, contractació i mobilitat per fer front a la COVID-19 (DOGC núm. 8128, de 7 de maig), preveu un ajut a les microempreses i persones treballadores autònomes que ocupin fins a 10 persones treballadores, constituïdes legalment i amb establiment operatiu a Catalunya, que hagin vist suspesa la seva activitat per raó de la declaració de l'estat d'alarma, d'un import equivalent al 50% del salari mínim interprofessional de l'any 2020 (corresponent a sis mesos) i subjecte al manteniment del contracte de treball amb un termini màxim de dotze mesos i un nombre màxim de tres contractes.
Per evitar, en la mida del que sigui possible, el nombre més gran d'acomiadaments no desitjats de persones treballadores contractades per aquestes microempreses i autònoms i amb la voluntat d'alleugerir la situació econòmica a la qual estan sotmeses aquestes microempreses i persones treballadores autònomes, des de la posició del Servei Públic d'Ocupació de Catalunya com a Administració pública amb vocació de servei a persones i empreses, s'ha projectat aquest ajut com a un suport al manteniment dels contractes existents a les seves plantilles.
Atès el Decret llei 16/2020, de 5 de maig, de mesures urgents complementàries en matèria de transparència, ajuts de caràcter social, contractació i mobilitat per fer front a la COVID-19;
Atès el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel COVID-19 i les seves pròrrogues;
Atès el Decret 71/2015, de 12 de maig, de reestructuració del Servei d'Ocupació de Catalunya;
Atesa la Llei 13/2015, del 9 de juliol, d'ordenació del sistema d'ocupació i del Servei Públic d'Ocupació de Catalunya;
Ateses la Llei 4/2020, de 29 d'abril, de pressupostos de la Generalitat de Catalunya per al 2020 i la Llei 5/2020, de 29 d'abril de mesures fiscals, financeres, administratives i del sector públic i de creació de l'impost sobre les instal·lacions que incideixen en el medi ambient;
Atesa la Llei 19/2014, de 29 de desembre, de transparència, accés a la informació pública i bon govern, per regular i garantir la transparència de l'activitat pública i el dret d'accés de les persones a la informació i la documentació públiques;
Atesa la Llei 38/2003, de 17 de novembre, general de subvencions, i el seu reglament de desplegament, aprovat pel Reial decret 887/2006, de 21 de juliol, que pel seu caràcter bàsic tenen afectacions sobre les normes reguladores de bases de les subvencions que elabora l'Administració de la Generalitat de Catalunya;
Atès el que disposa el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya;
Atès el Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell;
Atès el Reglament (UE, EURATOM) 2018/1046 del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió, pel qual es modifiquen els Reglaments (UE) 1296/2013, (UE) 1301/2013, (UE) 1303/2013, (UE) 1304/2013, (UE) 1309/2013, (UE) 1316/2013, (UE) 223/2014 i (UE) 283/2014, i la Decisió 541/2014/UE i pel qual es deroga el Reglament (UE, EURATOM) 966/2012;
Atès el Reglament (UE) 2020/460, del Parlament Europeu i del Consell, de 30 de març de 2020 pel qual es modifiquen els Reglaments (UE) 1301/2013, (UE) 1303/2013 i (UE) 508/2014, pel que fa a mesures específiques per mobilitzar inversions en els sistemes d'atenció sanitària dels Estats membres i en altres sectors de les seves economies, en resposta al brot de COVID-19;
Atès el Reglament (UE) 2020/558, del Parlament Europeu i del Consell, de 23 d'abril de 2020 pel qual es modifiquen els Reglaments (UE) 1301/2013 i (UE) 1303/2013 pel que fa a mesures específiques per oferir una flexibilitat excepcional en l'ús dels Fons Estructurals i d'Inversió Europeus en resposta al brot de COVID-19;
Atès el Reglament (UE) núm. 1304/2013 del Parlament Europeu i del Consell de 17 de desembre de 2013 relatiu al Fons Social Europeu i pel qual es deroga el Reglament (CE) núm. 1081/2006 del Consell;
Atesa la Decisió de la Comissió Europea SA 56851 (2020/N) Marc temporal nacional relatiu a les mesures d'ajut destinades a recolzar l'economia al context de l'actual brot de COVID, modificada per la Decisió SA.
Concretament, la secció 2.7.1 (ajuts en forma de subvencions directes, bestretes reemborsables i avantatges fiscals) de la Decisió SA.
56851 (2020/N), que s'ha d'interpretar d'acord amb la secció 3.1 Comunicació de la Comissió europea - Marc Temporal relatiu a les mesures d'ajut estatal destinades a recolzar l'economia en el context de l'actual brot de COVID-19, adoptada el 19 de març de 2020, modificada el 3 d'abril de 2020 i el 8 de maig de 2020;
Atesa l'Ordre ESS/1924/2016, de 13 de desembre, que determina les despeses subvencionables pel Fons Social Europeu durant el període de programació 2014-2020;
Atès el Programa Operatiu del Fons Social Europeu (FSE) 2014-2020 de Catalunya, núm. CCI2014ES05SFOP007, aprovat per Decisió d'execució de la Comissió Europea de 17 de desembre de 2015;
Atesa la Llei 17/2015, de 21 de juliol, d'igualtat efectiva de dones i homes;
Atesa la Llei 11/2014, de 10 d'octubre, per a garantir els drets de lesbianes, gais, bisexuals, transgèneres i intersexuals i per erradicar l'homofòbia, la bifòbia i la transfòbia;
Vistos els informes del Servei Jurídic i de la Intervenció Delegada, després d'informar-ne prèviament el Consell de Direcció del Servei Públic d'Ocupació de Catalunya, i fent ús de les facultats que em són conferides, d'acord amb el punt 2 de la Disposició final primera del Decret llei 16/2020, de 5 de maig i l'article 27 de la Llei 13/2015, de 9 de juliol, d'ordenació del sistema d'ocupació i del Servei Públic d'Ocupació de Catalunya,
Aquesta Resolució té per objecte obrir la convocatòria extraordinària per a l'any 2020 per a la concessió de les subvencions per al manteniment de l'ocupació en microempreses i persones treballadores autònomes previstes al Capítol IV del Decret llei 16/2020, de 5 de maig, de mesures urgents complementàries en matèria de transparència, ajuts de caràcter social, contractació i mobilitat per fer front a la COVID-19, publicat al DOGC núm. 8128, de 7 de maig de 2020.
2.1 L'actuació subvencionable objecte d'aquesta convocatòria, és el manteniment l'ocupació de les persones treballadores contractades en les microempreses i per part de persones treballadores autònomes previstes a l'article 3 d'aquesta Resolució.
2.2 Es comptabilitzaran les persones treballadores que estiguessin formant part de la seva plantilla en el moment en què es va declarar l'estat d'alarma i l'hagin mantingut durant el període de suspensió de l'activitat empresarial provocada per l'estat d'alarma.
Així mateix, ha d'existir un contracte formalitzat entre la persona treballadora i l'entitat beneficiària, en qualsevol modalitat contractual i una jornada igual o superior al 50%.
2.3 A efectes de determinar la quantia de l'ajut, es comptabilitzarà un màxim de 3 persones de la plantilla, per entitat beneficiària.
2.4 Per tal que l'actuació sigui subvencionable, les entitats beneficiàries han de mantenir el 100% la plantilla que tenien en el moment en què es va declarar l'estat d'alarma, com a mínim, durant els dotze mesos següents a l'atorgament de l'ajut per al reinici de l'activitat.
Les baixes voluntàries de les persones treballadores, tant si les entitats beneficiàries les han pogut substituir com si no, seran considerades plantilla a efectes de compliment de l'objecte de la subvenció.
Els supòsits en què la relació contractual s'extingeixi per causes objectives o per acomiadament disciplinari quan un o altre sigui declarat o reconegut procedent, la dimissió, mort, jubilació o incapacitat permanent total o absoluta o gran invalidesa del treballador i per fi de la crida de les persones amb contracte fix discontinu, quan aquest no suposi un acomiadament sinó la seva interrupció o per expiració del temps convingut o realització de l'obra o servei objecte del contracte, o per resolució durant el període de prova seran considerades plantilla a efectes de compliment de l'objecte de la subvenció.
2.5 L'entitat beneficiaria, haurà d'identificar les persones que formen part de la seva plantilla en el moment de declarar-se l'estat d'alarma, i acreditar la seva permanència un cop exhaurit el termini de dotze mesos, d'acord amb les condicions previstes a l'apartat anterior.
Les entitats beneficiàries dels ajuts són les microempreses, constituïdes legalment, i les persones treballadores autònomes donades d'alta al Règim Especial del Treball Autònom de la Seguretat Social (RETA) o a una mutualitat del col·legi professional com a sistema alternatiu, amb domicili fiscal i, si escau, el centre de treball a Catalunya i que ocupin fins a 10 persones treballadores que hagin vist suspesa la seva activitat per raó de la declaració de l'estat d'alarma regulat al Reial decret 463/2020, de 14 de març, pel qual es declara l'estat d'alarma per la gestió de la situació de crisi sanitària ocasionada per la COVID-19.
S'entendrà com a suspensió d'activitat els supòsits següents:
- La suspensió de l'obertura de tots aquells establiments indicats a l'article 10 i l'Annex del Reial decret 463/2020, de 14 de març, i qualsevol altra normativa que l'afecti que es pugui aprovar amb posterioritat.
- La suspensió d'activitat a conseqüència d'haver patit una reducció dràstica i involuntària de més del 75% de la seva facturació durant el període en què, d'acord amb la normativa vigent, l'activitat econòmica general hagi estat suspesa, en comparació amb el mateix període de l'any anterior, a conseqüència dels efectes de la COVID-19.
En el cas de persones treballadores autònomes o microempreses amb una antiguitat inferior a un any la comparació s'haurà de realitzar fent la mitjana dels resultats mensuals des de l'alta al RETA o inscripció.
Per obtenir la condició de beneficiàries de les subvencions, les entitats sol·licitants han de complir els requisits i les condicions generals establerts a l'article 13 de la Llei 38/2003, de 17 de novembre, general de subvencions, i els que es determinen tot seguit:
a) Presentar declaració sobre si han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda, per tal d'informar sobre la concurrència d'ajuts per la mateixa activitat.
b) En cas de persones físiques empresàries, estar donada d'alta en el cens de l'impost sobre activitats econòmiques en aquells supòsits en què sigui obligatori.
c) Complir els requisits establerts als articles 32.1, 32.3 i 36.4 de la Llei 1/1998, de 7 de gener, de política lingüística.
d) No haver estat sancionada amb la sanció accessòria de pèrdua o exclusió a l'accés d'ajudes, bonificacions i beneficis derivats de l'aplicació dels programes d'ocupació o formació professional per a l'ocupació prevista en l'article 46 i 46 bis del Reial decret Legislatiu 5/2000, de 4 d'agost pel qual s'aprova el Text refós de la Llei sobre infraccions i sancions de l'ordre social sempre que la sanció sigui ferma i vigent.
e) Estar al corrent de pagament de les obligacions tributàries amb l'Estat i amb la Generalitat i les obligacions davant la Tresoreria General de la Seguretat Social.
f) Complir amb l'obligació establerta en l'article 11 de la Llei 17/2015, del 21 de juliol, d'igualtat efectiva de dones i homes de no haver estat sancionada amb sancions greus o molt greus o condemnades perquè han exercit o tolerat pràctiques laborals considerades discriminatòries per raó de sexe o de gènere, sancionades per resolució administrativa ferma o condemnades per sentència judicial ferma, sempre que la sanció sigui vigent.
g) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, i el Reial decret 39/1997, de 17 de gener, pel qual s'aprova el Reglament dels serveis de prevenció.
h) Complir amb l'obligació de respectar la igualtat de tracte i d'oportunitats en l'àmbit laboral i, amb aquesta finalitat adoptar mesures destinades a evitar qualsevol mena de discriminació laboral entre dones i homes.
i) Respectar el dret d'accessibilitat per a les persones amb discapacitat d'acord amb la Llei 13/2014, de 30 d'octubre, d'accessibilitat.
j) Respectar la normativa vigent en matèria de desenvolupament sostenible.
k) No poden optar als ajuts les empreses que tinguessin consideració d'empresa en crisi a 31 de desembre de 2019, d'acord amb la definició inclosa a l'article 2 apartat 18, del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajut compatibles amb el mercat interior en aplicació dels articles 107 i 108 del Tractat de Funcionament de la Unió Europea (DOUE L 187, de 26.6.2014).
l) No poden optar als ajuts les empreses que estiguin subjectes a una ordre de recuperació pendent, després d'una decisió prèvia de la Comissió Europea que hagi declarat un ajut percebut il·legal i incompatible amb el mercat interior.
Són requisits específics per aquesta convocatòria els següents:
a) Ser persona treballadora autònoma o microempresa que ocupin fins a 10 persones treballadores i tinguin un volum de negoci anual o amb un balanç general anual que no superi els 2 milions d'euros, constituïdes legalment i amb establiment operatiu a Catalunya.
S'inclouen les societats mercantils, les societats cooperatives, les societats laborals, les societats civils privades i les comunitats de béns que ocupin fins a 10 treballadors.
Queden excloses les persones membres d'òrgans d'administració de societats, persones sòcies de cooperatives o societats laborals i els treballadors autònoms col·laboradors.
b) Estar en situació d'alta al RETA o a una mutualitat del col·legi professional com a sistema alternatiu en el cas de les persones autònomes i estar legalment constituïda en el cas de les microempreses, abans del 14 de març de 2020, data de la declaració de l'estat d'alarma.
c) Tenir el domicili fiscal i, si escau, el centre de treball de la persona treballadora autònoma o microempresa en un municipi de Catalunya.
d) Haver suspès la seva activitat econòmica com a mesura derivada de l'aplicació del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19, modificat pel Reial decret 465/2020, de 17 de març, i les seves pròrrogues, o bé haver suspès la seva activitat a conseqüència d'haver patit una reducció dràstica i involuntària de més del 75% de la seva facturació durant el període en què, d'acord amb la normativa vigent, l'activitat econòmica general hagi estat suspesa, en comparació amb el mateix període de l'any anterior, a conseqüència dels efectes de la COVID-19.
e) Presentar la declaració d'altres ajuts que li hagin estat atorgats a l'empara de les Decisions de la Comissió Europea SA 56851 i SA.
57019 (2020/N) Marc temporal nacional I i II, relatiu a les mesures d'ajut per recolzar l'economia al context de l'actual brot actual de COVID, en concret, cal declarar aquells ajuts en forma de subvenció, bestreta reemborsable, avantatge fiscal, garanties, préstecs i aportacions de capital que se subjectin a la secció 2.7.1 del Marc Temporal Nacional (secció 3.1 del Marc Temporal de la Comissió Europea).
El compliment dels requisits s'ha d'acreditar mitjançant la declaració responsable que inclou la sol·licitud de la subvenció.
5.1 L'import màxim destinat a la concessió d'aquestes subvencions per a aquesta convocatòria és de 5.000.000,00 euros, del pressupost del Servei Públic d'Ocupació de Catalunya i tenen un caràcter pluriennal per als anys 2020 i 2021, a càrrec de la partida pressupostària D/470000100/3310/0000 FGFSE20, del 2020 i del 2021, tal com estableix l'article 25 del Decret llei 16/2020, de 5 de maig.
Els imports es distribuiran de la manera següent: a càrrec de l'exercici 2020, es destina un import de 4.500.000,00 corresponent al 90% de la bestreta i a càrrec de l'exercici 2021, es destina l'import de 500.000,00 euros, corresponent al 10% restant.
Aquests imports es poden ampliar mitjançant una resolució de la persona titular de la Direcció del Servei Públic d'Ocupació de Catalunya.
La concessió de les subvencions que preveu aquesta Resolució, així com l'efectivitat de la quantia addicional esmentada, resten condicionades a la disponibilitat efectiva del crèdit en el moment anterior a la resolució de la concessió de la subvenció.
5.2 Les actuacions previstes en aquesta mesura s'emmarquen en la prioritat d'inversió descrita a l'article 3 a) v) del Reglament (UE) 1304/2013 relatiu al Fons Social Europeu, i seran cofinançades en un 50% pel Programa operatiu FSE de Catalunya 2014-2020, núm. CCI2014ES05SFOP007 del Fons Social Europeu a l'eix 1, prioritat d'inversió 8.5 un cop aprovada la modificació de l'esmentat programa operatiu d'acord amb l'art.2.7 del Reglament (UE) 2020/558 del Parlament Europeu i del Consell de 23 d'abril de 2020.
5.3 En el supòsit que, després de resoldre la convocatòria, s'hagin produït renúncies i/o revocacions, es podran assignar nous atorgaments a sol·licituds que no van obtenir subvenció perquè s'havia exhaurit el pressupost disponible, com a màxim fins al 31 de desembre de 2020.
Aquestes sol·licituds han de complir els requisits per obtenir la subvenció i els atorgaments es realitzaran, seguint l'ordre de prelació.
5.4 L'atorgament de les subvencions està supeditat a la possibilitat de reduir parcialment o totalment la subvenció, abans que no es dicti la resolució definitiva d'atorgament, a conseqüència de les restriccions que derivin del compliment dels objectius d'estabilitat pressupostària i sostenibilitat financera.
6.1 D'acord amb el que preveu l'article 22.2 del Decret llei 16/2020, de 5 de maig, la quantia de la subvenció és un mòdul econòmic de 4.369,05 euros per persona treballadora de plantilla, per un màxim de tres unitats de mòdul, i d'acord amb l'article 2.3 d'aquesta Resolució.
En la determinació de la quantia s'ha pres com a referència una quantia equivalent al 50% del Salari Mínim Interprofessional per a sis mesos, més un 31,4% de despeses de cotització a la Seguretat Social a càrrec de l'entitat o persona contractant, d'acord amb l'informe tècnic elaborat al respecte.
6.2 Un cop executada l'actuació, en el cas de no complir el compromís previst a l'article 2.4 d'aquesta Resolució, es reduirà la quantia de l'ajut en la mateixa proporció al nombre de dies globals de tota la plantilla en què no s'ha mantingut aquest compromís.
El termini de presentació de sol·licituds comença a partir de l'endemà de la publicació al DOGC de la present convocatòria i restarà obert fins al 30 de setembre de 2020 inclòs.
8.1 Les sol·licituds i altres tràmits associats al procediment de concessió de les subvencions i la seva justificació, s'han de presentar segons models normalitzats i seguint les indicacions que estaran disponibles a l'espai Tràmits de la Seu electrònica de la Generalitat de Catalunya ( http://web.gencat.cat/ca/tramits ), concretament buscant el tràmit Programa d'Incentius al manteniment de la contractació en microempreses i persones treballadores autònomes en el cercador de Tràmits gencat.
8.2 Les sol·licituds i altres tràmits associats al procediment de concessió de subvencions i la seva justificació, es presentaran exclusivament per mitjans telemàtics, acompanyats de la documentació que preveu aquesta Resolució.
8.3 Les persones interessades s'han d'autenticar per fer la resta de transaccions associades al procediment de concessió i justificació dels ajuts per mitjans telemàtics, a través del sistema de signatura electrònica que determini la mateixa Seu electrònica.
8.4 En el supòsit d'interrupció per circumstàncies accidentals del funcionament de la Seu electrònica, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
8.5 La sol·licitud inclourà les declaracions responsables relatives al compliment dels requisits i obligacions recollits als articles 4 i 19 d'aquesta Resolució, així com aquelles derivades de la mateixa presentació.
8.6 La presentació de la sol·licitud de subvenció faculta l'Administració per verificar en qualsevol moment la veracitat de les dades que hi consten o es declaren, i a demanar que s'aporti la documentació complementària que consideri necessària per acreditar les dades que figuren a la sol·licitud.
8.7 La signatura de la sol·licitud comporta l'autorització al Servei Públic d'Ocupació de Catalunya per obtenir per mitjans electrònics les dades relatives a les obligacions tributàries i de la Seguretat Social.
8.8 En cas que sigui necessari consultar en qualsevol moment de la tramitació de la subvenció, a través d'interoperabilitat, dades de terceres persones, caldrà que l'entitat sol·licitant obtingui la corresponent autorització, i en cas de no autoritzar-ho, s'hauran de demanar i presentar els documents acreditatius corresponents.
8.9 La identificació i la signatura electrònica de les persones beneficiàries es faran a través dels sistemes d'identificació i signatura electrònica admesos per la Seu electrònica d'acord amb els criteris establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
En cas que la persona sol·licitant sigui una persona jurídica, per realitzar la sol·licitud caldrà el certificat digital del representant de l'empresa, d'acord amb l'establert als paràgrafs anteriors.
9.1 La documentació que cal presentar amb la sol·licitud és la següent:
a) Breu memòria explicativa de l'activitat subvencionable on s'identifiquin el centre o centres de treball en els quals es desenvolupa l'activitat de l'entitat beneficiària i activitat desenvolupada i identificació de les persones treballadores que estiguessin formant part de la seva plantilla en el dia abans de la declaració de l'estat d'alarma, d'acord amb model normalitzat.
b) Quan la signatura electrònica de la persona que firma la sol·licitud acredita la representativitat amb què actua no és necessari aportar més documentació amb relació a la representació.
c) En cas de professionals col·legiats, han de presentar document original de la seva alta a la mutualitat del col·legi professional corresponent com a sistema alternatiu al règim especial de la Seguretat Social de treballadors autònoms (RETA).
No obstant això, quan no es doni cap dels casos anteriors, cal aportar la documentació acreditativa de la representació amb què s'actua.
d) En cas de societats civils privades (SCP), còpia de l'escriptura pública o contracte de constitució.
9.2 La documentació presentada juntament amb la sol·licitud o amb els altres tràmits associats al procediment de concessió pot ser una còpia autèntica, o bé una còpia simple, sempre que, en aquest darrer cas, es manifesti a través d'una declaració que els documents adjuntats són còpies idèntiques als documents originals.
9.3 En cas que els documents ja es trobin en poder de qualsevol dels Departaments de la Generalitat de Catalunya, aquests no es requeriran en aplicació del que preveu l'article 28.3 de la Llei 39/2015, d'1 d'octubre del procediment administratiu comú de les administracions públiques, modificat per la Llei orgànica 3/2018, de 5 de desembre, de protecció de dades personals i garantia dels drets digitals.
A aquests efectes, les persones o entitats interessades hauran de declarar en la sol·licitud de subvenció el lloc, la data, i l'òrgan davant del qual es va presentar la documentació, i l'Administració els recavarà electrònicament, sempre que les persones o entitats interessades no s'hi oposin expressament, fet que faria necessària l'aportació de la documentació.
Excepcionalment, si l'Administració no pogués recavar aquests documents, podrà sol·licitar-los novament a les persones o entitats interessades.
En cas que s'hagin produït modificacions en la documentació presentada, hagi prescrit el seu període de vigència o hagin transcorregut més de cinc anys des de la finalització del procediment pel qual es va lliurar, s'ha de presentar necessàriament la nova documentació.
9.4 Les persones o entitats sol·licitants que hagin negociat amb l'Agència Estatal de l'Administració Tributària, l'Agència Tributària de Catalunya o la Tresoreria General de la Seguretat Social una pròrroga, un ajornament, una moratòria o qualsevol altra condició especial dels seus deutes, hauran d'aportar la documentació que acrediti aquesta prerrogativa especial, juntament amb la sol·licitud.
Els requisits per obtenir la subvenció són els previstos als articles 2 i 4 d'aquesta Resolució.
11.1 L'incompliment dels requisits no esmenables o del termini de presentació de sol·licituds que estableix aquesta Resolució comporta la inadmissió de la sol·licitud.
11.2 La manca de presentació de qualsevol dels documents que preveu l'article 9 d'aquesta Resolució o la manca d'esmena dels requisits esmenables en el termini de deu dies hàbils i amb el requeriment previ comporta el desistiment de la sol·licitud.
11.3 Qualsevol persona sol·licitant pot desistir expressament de la seva sol·licitud de subvenció abans de rebre la resolució d'atorgament, presentant un escrit de desistiment i la Sub-direcció General de Polítiques Actives d'Ocupació del Servei Públic d'Ocupació de Catalunya ha d'acceptar el desistiment amb la resolució corresponent.
11.4 Prèviament a la concessió de les subvencions, la persona titular de la Sub-direcció General de Polítiques Actives d'Ocupació del Servei Públic d'Ocupació de Catalunya ha de resoldre sobre la inadmissió o el desistiment de les sol·licituds.
Aquesta resolució es notificarà a través de mitjans electrònics a la persona o entitat interessada mitjançant notificació individual.
12.1 El procediment de concessió de les actuacions subvencionades en aquesta Resolució és el de concurrència no competitiva.
12.2 L'òrgan competent per a la instrucció del procediment és la persona titular de la Sub-direcció General de Polítiques Actives d'Ocupació del Servei Públic d'Ocupació de Catalunya.
12.3 Un cop tancat el període de presentació de sol·licituds es verificarà que les entitats sol·licitants compleixin els requisits per ser beneficiàries de les subvencions i també els requisits previstos a l'article 2 d'aquesta Resolució per poder obtenir la subvenció.
12.4 Les sol·licituds s'instruiran per ordre de presentació i fins a l'exhauriment del pressupost.
En cas que s'hagi de requerir a l'entitat sol·licitant per manca o esmena de la documentació essencial de la sol·licitud, es perdrà l'ordre de prelació de la presentació.
Es considera documentació essencial la prevista a l'article 9 d'aquesta Resolució.
13.1 L'òrgan competent per dictar la resolució de concessió o denegació de la subvenció és la persona titular de la Direcció del Servei Públic d'Ocupació de Catalunya, a proposta de la persona titular de la Sub-direcció General de Polítiques Actives d'Ocupació.
13.2 El termini màxim per emetre la resolució i notificar-la serà de 3 mesos a comptar des de la data de la presentació de la sol·licitud.
13.3 La resolució d'atorgament ha de ser degudament motivada i ha de contenir, com a mínim, la identificació entitat sol·licitant a la qual es concedeix la subvenció, la identificació de l'actuació subvencionable i la quantia a atorgar.
13.4 Pel que fa a la notificació electrònica individual, en cas d'entitats de titularitat privada i ciutadania, el servei de notificacions electròniques ofereix una adreça electrònica que actua com a dipòsit de les notificacions electròniques, i que compleix els requisits i les garanties de seguretat exigits per la legislació vigent.
Les entitats que siguin beneficiàries de la subvenció rebran un avís, sense efectes jurídics, del dipòsit de les seves notificacions per correu electrònic o missatge curt a la bústia o el/s telèfon/s indicat/s.
D'acord amb els articles 43.2 i 43.3 de la Llei 39/2015, d'1 d'octubre, del procediment administratiu comú de les administracions públiques, i l'article 56.4 de la Llei 26/2010, de 3 d'agost, de règim jurídic i de procediment de les administracions públiques de Catalunya, des del moment del dipòsit de la notificació per part del Servei Públic d'Ocupació de Catalunya es disposa de deu dies naturals per a la seva visualització o rebuig.
Si transcorregut el termini de deu dies naturals no s'ha accedit a l'adreça electrònica, aquesta notificació s'entendrà rebutjada, llevat que d'ofici o a instància de la persona destinatària es comprovi la impossibilitat tècnica o material d'accedir-hi.
Si la notificació s'ha rebutjat, es considera realitzat el tràmit, i es pot continuar el procediment.
13.5 En cas que l'òrgan competent no dicti i notifiqui la resolució en el termini indicat en el punt 2 d'aquest article, s'entendrà que la sol·licitud ha estat desestimada, d'acord amb l'article 54.2 e) de la Llei 26/2010, del 3 d'agost, de règim jurídic i de procediment de les administracions públiques de Catalunya, sens perjudici de l'obligació de resoldre de les Administracions Públiques.
13.6 La resolució d'atorgament o de denegació de les subvencions, que no exhaureix la via administrativa, pot ser objecte de recurs d'alçada davant la persona titular de la Secretaria General del Departament de Treball, Afers Socials i Famílies, en el termini d'un mes, a comptar de l'endemà de la notificació de la resolució, segons el que estableix l'article 121 de la Llei 39/2015, d'1 d'octubre, de procediment administratiu comú de les administracions, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
13.7 Les subvencions que es puguin concedir no generen cap dret a la concessió d'altres subvencions en exercicis futurs.
13.8 L'atorgament de les subvencions està supeditat a la possibilitat de reducció parcial o total de la subvenció, abans que no es dicti la resolució d'atorgament, a conseqüència de les restriccions que derivin del compliment dels objectius d'estabilitat pressupostària i sostenibilitat financera.
14.1 Prèviament al reconeixement de l'obligació de cadascun dels pagaments, es comprovarà d'ofici si l'entitat beneficiària està al corrent de les obligacions tributàries i amb la Seguretat Social.
14.2 D'acord amb el que s'estableix a l'article 23.1 del Decret llei 16/2020, de 5 de maig, el pagament de la subvenció es tramitarà mitjançant una bestreta del 90% de l'import de la subvenció que es realitzarà en la mateixa resolució d'atorgament, sense necessitat d'aportar cap aval o garantia, atesa la naturalesa dels beneficiaris i la urgència.
La proposta de pagament de la bestreta de les subvencions la realitzarà la persona titular de la Sub-direcció general de Polítiques Actives d'Ocupació.
14.3 El pagament del 10% restant s'ha de tramitar un cop l'activitat subvencionada ha estat degudament justificada d'acord amb el que preveu l'article 17 d'aquesta Resolució.
La proposta de pagament d'aquest 10% restant la realitzarà la persona titular de la Sub-direcció general de Verificació i Supervisió.
L'import d'aquest segon pagament s'ajustarà a la quantia resultant de la liquidació de la subvenció.
El termini d'execució s'iniciarà l'endemà de la notificació de la resolució d'atorgament, i tindrà una durada de dotze mesos, tal com preveu l'article 2 d'aquesta Resolució.
16.1 En cas que l'import atorgat sigui superior a 10.000,00 euros, un cop rebuda la resolució d'atorgament, caldrà aportar una declaració comunicant la informació relativa a les retribucions dels òrgans de direcció o administració, a l'efecte de fer-les públiques, d'acord amb el que s'estableix a l'article 15.2 de la Llei 19/2014, de 29 de desembre, de transparència, accés a la informació pública i bon govern.
16.2 La documentació d'execució que ha de custodiar l'entitat beneficiària, és la següent:
- Contractes de treball de les persones que formen part de la plantilla.
- Còpia de la comunicació a les persones treballadores conforme el manteniment del seu contracte està cofinançat pel FSE d'acord amb el model normalitzat.
17.1 La justificació del compliment de les condicions imposades i de la consecució de l'objecte de la subvenció es farà d'acord amb el preveuen els articles 30 i 31 de la Llei 38/2003, de 17 de novembre, general de subvencions, l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya i l'Ordre ECO/172/2015, de 3 de juny, sobre les formes de justificació de subvencions, modificada per l'Ordre VEH/79/2020, de 9 de juny.
17.2 La modalitat de justificació és acreditació per mòduls.
17.3 Contingut de la justificació: la justificació de les actuacions ha d'incloure una memòria justificativa, el contingut de la qual és el que tot seguit es detalla:
a) Declaració de la persona representant legal de l'entitat beneficiària que inclourà el detall de la situació de la plantilla un cop finalitzat el període d'execució de dotze mesos, d'acord amb el model normalitzat.
b) Si escau, una relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
c) Si escau, carta de pagament de reintegrament de la subvenció en el supòsit de fons públics percebuts com a bestreta i no aplicats a l'objecte subvencionable, així com dels interessos que se'n derivin.
Aquestes actuacions, que tenen el mòdul com a modalitat de finançament i justificació, queden acreditades amb la comprovació efectiva del manteniment de l'ocupació de les persones de la plantilla.
Les entitats beneficiàries no estan obligades a presentar els estats comptables, ni les nòmines o d'altres documents de valor probatori en el tràfic jurídic mercantil.
17.4 Termini i lloc de presentació: les entitats beneficiàries de les subvencions resten obligades a realitzar-ne la justificació en el termini màxim de dos mesos des de la finalització del període subvencionable, d'acord amb procediment establert a l'article 8 d'aquesta Resolució.
17.5 La persona titular del Servei de Control i Justificació Econòmica del Servei Públic d'Ocupació de Catalunya podrà atorgar una ampliació del termini establert per presentar la justificació, que no excedeixi de la meitat del termini prèviament atorgat i sempre que no es perjudiquin els drets de tercers, d'acord amb el que preveu l'article 32 de la Llei 39/2015, d'1 d'octubre, del procediment administratiu comú de les administracions públiques.
18.1 Les actuacions de verificació per part de la Sub-direcció General de Verificació i Supervisió de les accions subvencionables seran de dos tipus:
Tenen per objecte verificar l'execució de les actuacions i assegurar que aquesta està suportada pels corresponents documents justificatius, d'acord amb el que estableixen els articles 16 i 17 d'aquesta Resolució respecte a l'execució i la justificació, respectivament.
18.2 Les persones o entitats beneficiàries de les subvencions s'han de sotmetre a les actuacions de verificació administrativa i sobre el terreny que realitzi la Sub-direcció General de Verificació i Supervisió.
18.3 Les actuacions de verificació de les subvencions es podran efectuar amb la col·laboració d'empreses auditores contractades a l'efecte pel Servei Públic d'Ocupació de Catalunya.
En qualsevol cas, queden reservades als mateixos òrgans del Servei Públic d'Ocupació de Catalunya les actuacions que suposin l'exercici de les potestats administratives.
Obligacions entitats beneficiàries
19.1 Són obligacions generals de les persones i entitats beneficiàries d'aquestes subvencions:
a) Complir l'objectiu i la finalitat, realitzar l'activitat i adoptar el comportament que fonamenta la concessió de la subvenció, i acreditar-ho davant el Servei Públic d'Ocupació de Catalunya en la forma i termini que s'estableix a l'article 17 d'aquesta Resolució.
b) Justificar davant l'òrgan concedent, el compliment dels requisits i les condicions que determinen la concessió o el gaudiment de la subvenció, sense perjudici d'altres mitjans de comprovació que s'hagin establert en aquesta Resolució.
c) Conservar els justificants originals (paper i electrònics), i l'altra documentació relacionada amb la subvenció atorgada, durant un període mínim de cinc anys, a comptar des de la data de finalització del termini de justificació de l'objecte de la subvenció o bé des de la data de presentació de justificant corresponent, si és anterior.
Així mateix, per raó de cofinançament del Fons Social Europeu, haurà de conservar tots els documents justificatius de l'actuació cofinançada durant un termini de tres anys a partir del 31 de desembre de l'any següent a la presentació a la Comissió Europea dels comptes en els quals s'hagin inclòs les despeses.
El Servei Públic d'Ocupació de Catalunya informarà les entitats beneficiàries de la data d'inici d'aquest període.
Aquest s'ha de notificar prèviament i per escrit a l'òrgan instructor amb anterioritat a la finalització del termini d'execució, el qual ha de valorar la proposta de modificació i la pot acceptar, si no comporta canvis substancials ni representa un incompliment dels requisits i condicions establerts en aquesta Resolució.
e) Sotmetre's a les actuacions de comprovació que corresponguin al Servei Públic d'Ocupació de Catalunya, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, aportant tota la informació que els sigui requerida en l'exercici de les actuacions anteriors.
f) Comunicar a l'òrgan concedent de la subvenció altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció i qualsevol altra alteració produïda en les ja comunicades, a fi i efecte que se'n puguin avaluar la seva compatibilitat.
g) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable a l'entitat beneficiària i en cada cas, així com aquells estats comptables i registres específics que siguin exigits per aquesta Resolució, amb la finalitat de garantir l'exercici adequat de les facultats de comprovació i control.
h) Procedir al reintegrament dels fons percebuts en cas de revocació de la subvenció en els termes que s'indiquen a l'article 21 d'aquesta Resolució.
i) Donar l'adequada publicitat del caràcter públic del finançament, d'acord amb les mesures de difusió contingudes l'article 27 d'aquesta Resolució.
j) Mantenir la traçabilitat de tota la documentació que permeti verificar la correcta realització de les activitats objecte d'aquesta subvenció.
k) Complir amb les indicacions que determinin les guies que s'esmenten i desenvolupin aquesta Resolució, pels diferents àmbits de gestió i que es publiquin al web del Servei Públic d'Ocupació de Catalunya, si escau.
l) Complir amb les obligacions que es determinen a l'article 26 amb relació a la publicitat de les subvencions.
m) Acceptar la seva inclusió en la llista d'entitats beneficiàries publicada d'acord amb l'article 115 apartat 2 del Reglament (UE) 1303/2013 del Parlament Europeu i del Consell, de 17 de desembre de 2013.
o) Informar dels indicadors d'execució i de resultats, tant comuns com específics, corresponents a la gestió de la subvenció rebuda amb l'objectiu de complir amb els requisits de certificació i/o justificació al Fons Social Europeu, en la forma i terminis que estableixi l'òrgan competent.
p) Les entitats beneficiàries han de col·laborar i facilitar tota la documentació que els sigui requerida durant l'exercici de les funcions de control i verificació de l'Autoritat d'Auditoria de Programa operatiu, de l'Autoritat de Gestió i de Certificació –la Unitat Administradora del FSE- de la Comissió Europea i d'altres òrgans que, d'acord amb la normativa comunitària, tinguin atribuïdes funcions de control i financer dels ajuts finançats pel FSE.
q) D'acord amb el que s'estableix a l'article 15.2 de la Llei 19/2014 de 29 de desembre, de transparència, accés a la informació pública i bon govern, en cas que les entitats beneficiàries siguin persones jurídiques i l'import a atorgar sigui superior a 10.000,00 euros, comunicar la informació relativa a les retribucions dels òrgans de direcció o administració, a l'efecte de fer-les públiques.
r) Les entitats beneficiàries han de verificar el compliment de requisits per participar d'acord amb les característiques del programa, i d'acord amb la Llei orgànica 3/2018, de 5 de desembre, de protecció de dades personals i garantia dels drets digitals, i amb el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), complir amb l'obligació de recopilar les dades de les persones participants, la custòdia de la fitxa de participant amb les mesures de seguretat corresponents i la garantia en la tramesa de les dades.
s) Adherir-se als principis ètics i regles de conducta als quals han d'adequar l'activitat les persones beneficiàries, i que es detallen a l'Annex d'aquesta Resolució.
t) Les entitats privades, els partits polítics, les associacions i fundacions vinculades, les organitzacions sindicals i empresarials que perceben subvencions o ajuts públics de més de 100.000,00 euros anuals o que almenys el 40% dels seus ingressos anuals procedeix de subvencions, sempre que aquesta quantitat sigui de més de 5.000,00 euros, han de complir les obligacions del Títol II de la Llei 19/2014, de 29 de desembre.
u) Presentar al Servei Públic d'Ocupació de Catalunya tota la documentació corresponent a l'execució i la justificació de les actuacions segons la relació establerta a l'article 16 i el que s'indiqui a l'article 17 d'aquesta Resolució.
v) Declarar que la documentació que es presenta amb la sol·licitud i amb qualsevol altre tràmit associat al procediment de concessió de les subvencions i la seva justificació, és una còpia idèntica del document original i que les dades contingudes són certes.
w) Informar les persones de la plantilla de l'entitat beneficiària de la incorporació de les seves dades personals als tractaments de titularitat del Servei Públic d'Ocupació de Catalunya, per tal que aquestes puguin exercir els seus drets reconeguts per la normativa de protecció de dades.
x) Recollir i custodiar l'autorització per facilitar les dades de les persones adscrites a l'acció o actuacions subvencionades i/o de les persones destinatàries.
y) Aplicar les mesures necessàries per garantir la seguretat en la salut de les persones treballadores i usuàries, d'acord amb el que preveu l'article 29 d'aquesta Resolució.
a) Haver suspès la seva activitat econòmica com a mesura derivada de l'aplicació del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19, modificat pel Reial decret 465/2020, de 17 de març, i les seves pròrrogues, o bé haver suspès la seva activitat a conseqüència d'haver patit una reducció dràstica i involuntària de més del 75% de la seva facturació durant el període en què, d'acord amb la normativa vigent, l'activitat econòmica general hagi estat suspesa, en comparació amb el mateix període de l'any anterior, a conseqüència dels efectes de la COVID-19.
b) Mantenir el 100% de la plantilla que tenien en el moment en què es va declarar l'estat d'alarma i, com a mínim, durant els dotze mesos següents a l'atorgament de l'ajut.
El Servei Públic d'Ocupació de Catalunya realitzarà actuacions específiques de control arran de denúncies o de l'existència d'indicis de frau o irregularitats en l'execució de l'activitat finançada a l'empara d'aquesta Resolució.
Les persones o entitats beneficiàries de les subvencions s'han de sotmetre a les actuacions de control que el Servei Públic d'Ocupació de Catalunya consideri necessàries i a les de control efectuades pels organismes competents de l'administració autonòmica, estatal i comunitària.
21.1 Són causes de revocació les previstes pels articles 92 bis i 99 del Decret legislatiu 3/2002, de 24 de desembre, que aprova el Text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions.
També serà causa de revocació l'incompliment i la falsedat en la declaració dels requisits previstos a l'article 4 d'aquesta Resolució.
21.2 Si l'òrgan concedent, a conseqüència de la seva actuació de comprovació o la Intervenció General, en el marc del procediment de control, aprecien la concurrència d'alguna causa de revocació de la subvenció concedida hauran d'instar l'inici del corresponent procediment, d'acord amb el que preveu la secció quarta del capítol IX de la Llei de finances públiques de Catalunya; o si aprecien algun motiu d'infracció, hauran d'instar l'inici del procediment sancionador, d'acord amb el que preveu la secció cinquena de l'esmentat capítol IX de la Llei de finances públiques de Catalunya i el que preveu la Llei 38/2003, de 17 de novembre, general de subvencions.
21.3 Els incompliments dels requisits o de les obligacions de les entitats beneficiàries, l'execució incorrecta de les accions que es posin de manifest en la verificació administrativa o in situ de les accions subvencionades, així com la justificació d'una quantia inferior a l'atorgada inicialment, implicaran l'inici d'un procediment de revocació parcial o total de les subvencions concedides, que pot comportar la minoració de l'import pendent de pagament i/o el reintegrament parcial o total, per part de l'entitat beneficiària, de les quantitats pagades (bestretes) amb els interessos de demora corresponents.
21.4 En compliment del que estableix l'article 100 del Text refós de la Llei de finances públiques de Catalunya, aprovat pel Decret legislatiu 3/2002, del 24 de desembre, el Servei Públic d'Ocupació de Catalunya ha d'iniciar els processos de revocació quan escaigui.
Les persones o entitats beneficiàries poden renunciar només per causes justificades i de forma expressa, totalment o parcialment, a les subvencions atorgades mitjançant un escrit motivat dirigit a l'òrgan competent per resoldre i, a aquest efecte, l'òrgan que va concedir-la dictarà la resolució corresponent, i hauran de reingressar la quantitat indegudament percebuda més els interessos de demora corresponents.
En cas d'incompliment de les obligacions que preveuen aquestes bases serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, els capítols II i VI del Reial decret legislatiu 5/2000, de 4 d'agost, pel qual s'aprova el Text refós de la Llei sobre infraccions i sancions en l'ordre social, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi, amb independència del reintegrament total o parcial de la subvenció.
Aquests ajuts són compatibles amb qualsevol altre ajut concedit amb la mateixa finalitat que sigui finançat per altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals, incloses les reduccions dels costos de Seguretat Social.
L'import dels ajuts concedits en cap cas pot ser d'una quantia que superi els costos laborals de cada treballador o treballadora.
25.1 L'entitat beneficiària informarà, un cop rebut l'atorgament i al final de l'actuació, les dades corresponents als indicadors que pugui requerir el Servei Públic d'Ocupació de Catalunya.
25.2 La Direcció del Servei Públic d'Ocupació de Catalunya establirà els mitjans i els terminis pel registre d'informació de les dades, de manera estandarditzada i sistematitzada, corresponents a la gestió de la subvenció rebuda amb l'objectiu de complir amb els requisits de certificació i/o justificació al Fons Social Europeu per al període 2014-2020 i al mateix Servei Públic d'Ocupació de Catalunya, Pla de desenvolupament de polítiques actives d'ocupació, PDPA, i els pressupostos de la Generalitat de Catalunya.
Es farà publicitat de les subvencions concedides mitjançant l'exposició de la seva relació al Tauler electrònic de l'Administració de la Generalitat ( https://tauler.seu.cat/ ) i al portal de la transparència ( http://transparencia.gencat.cat ).
En cas que l'import de les subvencions atorgades, individualment considerades, sigui igual o superior a 3.000,00 euros, es donarà publicitat a través de la publicació al Diari Oficial de la Generalitat de Catalunya, indicant-hi la convocatòria, el programa i el crèdit pressupostari al qual s'ha imputat, les persones o entitats beneficiàries, la quantitat concedida i la/les finalitat/s de la subvenció.
Igualment, d'acord amb els articles 18 i 20.8 de la Llei 38/2003, de 17 de novembre, general de subvencions, s'ha de donar publicitat de la informació sobre les convocatòries i les resolucions de concessió de subvencions mitjançant la Base de dades Nacional de Subvencions.
27.1 L'entitat beneficiària de la subvenció ha de donar l'adequada publicitat al caràcter públic del finançament del programa, activitat, inversió o actuació objecte de subvenció segons el que s'estableix a l'article 19 d'aquesta Resolució, sobre les obligacions de les persones i entitats beneficiàries i d'acord amb el que preveu l'article 31 del Reglament de la Llei general de subvencions aprovat pel Reial decret 887/2006, de 21 de juliol.
27.2 Les mesures de publicitat que han d'adoptar les entitats beneficiàries de les subvencions són les següents:
- Durant la realització de l'operació, haurà d'informar el públic del cofinançament de l'actuació pel Fons Social Europeu, en el seu espai web, si en disposa, i mitjançant un cartell visible pel públic, de mida A3 mínim.
Les dades de caràcter personal que les persones interessades han de facilitar per tal d'obtenir la subvenció formaran part del tractament "Base de dades de subvencions i ajuts", amb la finalitat de gestionar els expedients de subvencions i ajuts del Servei Públic d'Ocupació de Catalunya.
Adreça electrònica: [EMAIL] davant la qual es poden exercir els drets reconeguts en la normativa de protecció de dades.
Les entitats establiran les mesures organitzatives i tècniques necessàries per garantir la seguretat de les dades a les quals accedeixi a conseqüència de les actuacions que són objecte d'aquesta Resolució.
En compliment dels deures en matèria preventiva, les entitats beneficiàries hauran d'adoptar les actuacions i mesures necessàries per garantir la seguretat en la salut de les persones treballadores i usuàries.
Aquestes mesures caldrà consultar-les o acordar-les quan escaigui, seguint els procediments legalment previstos, amb els comitès de seguretat i salut, o amb la participació dels delegats i delegades de prevenció, sense perjudici dels temes que afectin les relacions laborals, que hauran de ser canalitzats cap als òrgans de participació i representació legals.
El Consell de Relacions Laborals de Catalunya, ha elaborat i publicat un recull de recomanacions de mesures preventives i organitzatives per dur a terme aquesta planificació ( https://treball.gencat.cat/ca/consell_relacions_laborals/el_crl/activitat/activitat/mesurescoronavirus/ ).
En aquest sentit, les entitats beneficiàries hauran de presentar declaració responsable d'acord amb el model normalitzat disponible al Catàleg d'impresos ( https://empresa.extranet.gencat.cat/impresos/AppJava/downloadFile.html? idDoc=G146NIA-390-00.pdf ), indicant el compromís de dur a terme les mesures corresponents del detall d'actuacions previstes en l'apartat I del document de les Recomanacions esmentat.
En tot el que no preveu expressament aquesta Resolució, són d'aplicació els preceptes continguts al capítol IX de la Llei de finances públiques de Catalunya, en tot allò que no s'oposi a la normativa bàsica estatal; la Llei 38/2003, de 17 de novembre, general de subvencions, i el Reglament de la Llei general de subvencions aprovat per Reial decret 887/2006, de 21 de juliol, la Llei 26/2010, de 3 d'agost, de règim jurídic i de procediment de les administracions públiques catalanes; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, la Llei 39/2015, d'1 d'octubre, del procediment administratiu comú de les administracions públiques, la Llei 40/2015, d'1 d'octubre, de règim jurídic del sector públic, així com el que disposa la Llei de pressupostos de la Generalitat de Catalunya del present exercici, i com altra normativa comunitària, estatal i autonòmica que pugui ser d'aplicació.
Marc Temporal relatiu a les mesures d'ajut estatal destinades a recolzar l'economia en el context de l'actual brot de COVID-19.
Aquesta línia d'ajuts en forma de subvenció s'acull a la Decisió de la Comissió Europea SA 56851 (2020/N) Marc temporal nacional relatiu a les mesures d'ajut destinades a recolzar l'economia al context de l'actual brot de COVID, concretament, és un ajut en forma de subvenció que s'atorga d'acord amb la secció 2.7.1 de la Decisió SA.
56851 (2020/N), modificada per la Decisió SA.
La secció 2.7.1 permet concedir ajuts en forma de subvencions, bestretes reemborsables, avantatges fiscals, garanties, préstecs i aportacions de capital, fins a una quantitat, que de manera acumulada, no superi els 800.000,00 euros per cada empresa beneficiària.
Aquests ajuts s'han d'interpretar d'acord amb la secció 3.1 Comunicació de la Comissió europea - Marc Temporal relatiu a les mesures d'ajut estatal destinades a recolzar l'economia en el context de l'actual brot de COVID-19, adoptada el 19 de març de 2020, modificada el 3 d'abril de 2020 i el 8 de maig de 2020.
El Marc temporal relatiu a les mesures d'ajut per recolzar l'economia al context de l'actual brot de COVID permet que una empresa pugui rebre un o diversos ajuts en forma de subvenció, bestreta reemborsable, avantatge fiscal, garantia, préstec i/o aportació de capital, d'acord amb la secció 2.7.1 del Marc temporal nacional (secció 3.1 del Marc temporal europeu) sempre que, acumulats, no superin l'import màxim de 800.000,00 euros per empresa beneficiària.
En aquest llindar, s'hauran de tenir en compte tots els ajuts d'aquesta secció que li hagin estat concedits al sol·licitant per part de qualsevol administració pública estatal, autonòmica o local (o altres ens competents) d'acord amb les Decisions de la Comissió Europea SA 56851 i SA.
57019 (2020/N) Marc temporal nacional I i II (així com qualsevol Decisió posterior que modifiqui o ampliï aquestes).
Els ajuts regulats en aquestes bases es poden acumular amb ajuts que entrin en l'àmbit d'aplicació dels Reglaments d'ajuts mínimis (com per exemple, el Reglament (UE) núm. 1407/2013, de la Comissió 18 de desembre) o dels Reglaments d'Exempció per Categories (com per exemple, el Reglament (UE) 651/2014 de la Comissió, de 17 de juny), sempre que es refereixin a costos subvencionables diferents.
Quan l'ajut concedit d'acord amb aquest règim s'acumuli, per als mateixos costos subvencionables, amb un altre ajut exempt en virtut d'un Reglament d'Exempció per Categories o un ajut aprovat per una Decisió de la Comissió, els ajuts es podran acumular entre si sempre que es respectin les intensitats i els imports màxims d'ajut establerts als Reglaments d'Exempció o les Decisions corresponents.
D'acord amb el que estableix el Marc Temporal, els ajuts s'han d'atorgar abans del 31 de desembre de 2020, a menys que la Comissió decideixi prorrogar la vigència d'aquest Marc Temporal relatiu a les mesures d'ajut destinades a recolzar l'economia en el context de l'actual brot de COVID.
Es dóna publicitat a aquesta Resolució a través del Diari Oficial de la Generalitat de Catalunya per al general coneixement.
La present Resolució entrarà en vigor l'endemà de la seva publicació.
Contra aquesta Resolució, que no exhaureix la via administrativa, es pot interposar recurs d'alçada davant la persona titular de la Secretaria General del Departament de Treball, Afers Socials i Famílies, en el termini d'un mes, comptat des de l'endemà de la seva publicació, d'acord amb l'article 121 i 122 de la Llei 39/2015, d'1 d'octubre, del procediment administratiu comú de les administracions públiques, i l'article 76 de la Llei 26/2010, de 3 d'agost, de règim jurídic i de procediment de les administracions públiques de Catalunya.
Barcelona, 15 de juliol de 2020
Directora del Servei Públic d'Ocupació de Catalunya
En cas d'incompliment dels principis ètics i regles de conducta serà d'aplicació el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles.